
"Tineret în Acțiune" (Youth in Action) este programul Uniunii Europene  care susține activitățile de învățare nonformală pentru tineri. El vizează promovarea cetățeniei active în rândul tinerilor, dezvoltarea sentimentelor de solidaritate și de toleranță, sprijinirea înțelegerii reciproce între tinerii din diferite țări și întărirea cooperării europene.


De la principiu - direct în realitate. Tineret în Acțiune/Youth in WORK

- studiu de caz ad-hoc România-Italia

Oricâte critici am putea aduce diverselor practici sau poate chiar principii ale UE, unul  rămâne esențial, necriticabil și fundamental eficient: nimic nu poate contribui mai mult la integrarea europeană reală, profundă decât interacțiunea directă a oamenilor din diverse țări. Raportarea la alteritate într-un câmp al valorilor comune se transformă și ne transformă cu orice interacțiune nemediată. Iar când în proces sunt integrați tineri, impactul este pe termen foarte lung, iar rezultatele sunt exact cele scontate de mințile deschise care au gândit Europa dodoloață.

În articolul de față ne vom concentra pe una dintre multele experiențe facilitate de excelentul program Tineret în Acțiune. Acesta este cadrul în care a fost finanțat proiectul Youth in Work. Propus într-un parteneriat condus de Centrul de Dezvoltare Socială (www.centruldezvoltaresociala.ro), incluzând alături de Fundația Academică „Petre Andrei” Iași (www.fapa.ro), INFOR Italia (www.consorzio-infor.it și Primăria localității San Secondo di Pinerolo (Torino http://www.comune.sansecondodipinerolo.to.it/).

Gândit să sprijine la nivel micro efortul european de reducere a gradului de neocupare al persoanelor tinere, proiectul caută să identifice barierele dar și oportunitățile cu care se întâlnesc tinerii europeni. Cum sintagma “tineri europeni” acoperă totul și de fapt nimic, programul TiA sprijină interacțiunea tinerilor din diferite țări, care se confruntă cu aceleași probleme, dar care au viziuni și chiar opțiuni diverse. Sunt multe cele care pot fi scrise despre orice proiect, dar aici noi vom încerca să sintetizăm ceea ce a reieșit din seria de activități care i-a pus alături pe tinerii italieni și pe cei români. În perioada 5-7 aprilie 2014, un număr de 4 tineri din Italia au venit la Iași într-o vizită dedicată schimbului de experiență. Aici au făcut echipă cu un număr de 14 tineri români. Ca un corolar necesar și util, în perioada 25-29 iunie 2014, patru tineri români s-au deplasat de asemenea în Italia pentru ca schimbul de experiență să fie complet. Cu prilejul acestor deplasări au fost realizate de asemenea o sesiune de training la Iași (Întărirea abilităților tinerilor de a accesa piața muncii din România și din Italia), respectiv o masă rotundă la San Secondo di Pinerolo (Integrarea socio-profesională a tinerilor). 

Toate aceste activități sunt subsumate aceluiași efort și sprijină atingerea obiectivelor asumate atât în proiect cât și în programul care asigură finanțarea. Prima parte a training-ului le-a permis tinerilor să se cunoască foarte bine, lucrând împreună în echipe mici pentru atingerea unor rezultate comune. De asemenea, le-a facilitat dezvoltarea aptitudinilor necesare unei prezentări cu succes în diferite etape ale procesului de angajare (redactarea CV-ului și a scrisorii de intenție, maniera de abordare a interviului de angajare). Cea de a doua parte a training-ului derulat la Iași a permis tinerilor să cunoască într-o manieră comparată sistemele utilizate în România respectiv în Italia, atât oficial-administrativ cât și pe piața liberă în procesul de ocupare a forței de muncă. In plus, a facilitat procesul de identificare a opiniilor tinerilor cu referire la principalele obstacole ce le stau în cale atunci când încearcă să se insereze pe piața muncii.

Atât în România cât și în Italia tinerii au avut un program foarte divers și interesant. Vizitele la instituții cum ar fi AJOFM, structuri administrative, ONG-uri au alternat cu activități de pregătire și cu inițiative cultural-turistice. 

Am selectat dintre declarațiile tinerilor câte una pentru reprezentarea fiecăreia dintre țări.

“Este uimitor câte similitudini am găsit între noi, dar și cât de multe am reușit să învățăm unii de la alții. Sper să ținem legătura și să atragem și alți tineri în grupul nostru.”

· „Trebuie să recunosc că la început am fost destul de sceptic cu privire la ceea ce va fi în proiect. Acum sunt foarte bucuros că am rămas în echipă. A fost o experiență tare și mai vreau!”

Perioada de implementare a proiectului Youth in Work este cuprinsă între lunile ianuarie-august 2014. Finanțarea a fost asigurată de Agenția Națională pentru Programe Comunitare în Domeniul Educației și Formării Profesionale prin programul Tineret în Acțiune - 1.3. Democrație participativă.

                Infor Corsi di Formazione                 Comune de                              Fundația Academică 
                     Manageriale Torino                     San Secondo                                     Petre Andrei
din Pinerolo

Acest proiect este finanțat cu susținere din partea Comisiei Europene. Această publicație reflectă doar vederile autorului, iar Comisia nu poate fi facută responsabilă pentru utilizarea informației pe care o conține.

